
Adresseliste


05/2519  ART-VI-MOK
04.03.2005

445.23/19

Vedtak om felling av jerv innenfor Nordreisa kommune - Troms fylke

Med hjemmel i viltloven § 12, jf. Forskrift 30. juni 2000 nr. 656 om forvaltning av bjørn, jerv, ulv og gaupe fastsatt ved Kgl. res. 30. juni 2000 § 3 jf. § 2, treffer direktoratet vedtak om felling av inntil 2 jerv innenfor Nordreisa kommune i Troms fylke. 

Bakgrunn

Nordreisa kommune søker i brev datert 15. februar 2005 om skadefellingstillatelse på jerv i Nordreisa vårvinteren 2005. Kommunen ber om at det gis skadefellingstillatelse på tre jerver i området Straumfjord, Rungadalen og Røyeldalen, og begrunner søknaden med store tap av sau og lam til jerv over flere år innenfor det aktuelle området. Det vises også til at det ikke er felt jerv i Nord-Troms under lisensjakta 2004/2005. Dersom skadefelling ikke skulle lykkes mener kommunen det bør gjøres et hiuttak i området.

Søknaden fra Nordreisa kommune er adressert til Fylkesmannen i Troms. Fylkesmannen ble i brev fra direktoratet av 3. juni 2004 gitt myndighet til å iverksette fellingstillatelse på jerv i tidsrommet 3. juni 2004 – 15. februar 2005, og har derfor oversendt søknaden til direktoratet som rette vedkommende for behandling. Søknaden er oversendt i følgebrev datert 22. februar 2005, hvor Fylkesmannen har gjort en vurdering og anbefaling i saken. 

Nordreisa kommune har hatt store tap av sau til jerv over flere år. Beitesesongen 2004 ble ca 1500 sauer og lam meldt tapt hvorav 1445 ble omsøkt erstattet som drept av fredet rovvilt. De fleste dyrene er meldt tapt til jerv. De største tapene var lokalisert til området Straumfjord, Rungadalen og Røyeldalen hvor det i 2004 ble funnet totalt 44 kadaver av sau og lam, og av disse er 21 vurdert som antatt eller dokumentert drept av jerv. Det er innenfor nevnte område det nå søkes om uttak av jerv. 

I perioden 2000-2005 er det felt fem jerver innenfor kommunen, alle gjennom lisensjakt. Siste lisensjaktsesong ble det ikke felt jerv innen kommunen. Totalt for Troms fylke ble det siste lisensjaktsesong felt 4 jerver av en kvote på 10 jerver. Ingen av disse ble felt i Nord-Troms.

Innenfor Nordreisa kommune er det kjent i alt tre ynglelokaliteter for jerv. Alle 3 ligger i indre områder av Reisadalen, og de senere år er det påvist yngling i en eller flere av lokalitetene i 2002 og 2004. Det er de siste årene lagt ned betydelig overvåkingsinnsats i regi av Statens naturoppsyn også i ytre deler av Reisadalen, men det er ikke påvist yngling av jerv i disse områdene.

Ytre deler av Reisadalen regnes som viktige beiteområder for sau, og det er i disse områdene de største skadene har vært de siste tre årene. På denne bakgrunn anbefaler Fylkesmannen i Troms at det tas ut to jerver i området. Fylkesmannen vurderer et slikt uttak for å ikke komme i konflikt med de nasjonale bestandsmålene for jerv satt for region 8.

Direktoratets vurdering

Lovgrunnlaget:

Det rettslige grunnlaget for avgjørelsen er Lov av 29. mai 1981 nr. 38 om viltet (viltloven) 

§ 12 jf. Forskrift 30. juni 2000 nr. 656 om forvaltning av bjørn, jerv, ulv og gaupe fastsatt ved Kgl. res. 30. juni 2000 (forvaltningsforskriften) § 3 jf. § 2, hvor det fremgår: 

Viltloven § 12:

Etter nærmere forskrift som Kongen fastsetter kan departementet, uten hensyn til de regler som ellers gjelder, iverksette felling av eget tiltak eller gi tillatelse til felling av et bestemt antall individer av bjørn, jerv, ulv og gaupe for å forhindre skade på bufe eller tamrein. Forskriften skal gi regler om differensiert forvaltning. For å sikre bestandens overlevelse skal det i forskrift fastsettes særskilte kriterier for adgangen til felling i nærmere bestemte områder.

Avgjørelsen om felling i henhold til forskrift etter første ledd skal være begrenset til et bestemt område og et bestemt tidsrom.

Forvaltningsforskriften § 1: (Formål)

Formålet med denne forskrift er å sikre overlevelsen av bestander av bjørn, jerv, ulv og gaupe på lang sikt. Innenfor denne ramme skal det arbeides for at de skader disse rovviltartene volder for bufe og tamrein skal bli minst mulig. Forvaltningen skal være differensiert slik at hensynet til vern av rovviltbestandene og hensynet til beitebruk vektlegges forskjellig i ulike områder og for de ulike rovviltarter.

Forvaltningsforskriften § 2: (Generelle vilkår for felling)

Tillatelse til felling av bjørn, jerv, ulv og gaupe etter bestemmelsene i §§ 3-5 kan bare gis dersom fellingen ikke vil være skadelig for bestandens overlevelse.

Tillatelse til felling av bjørn, jerv, ulv og gaupe etter bestemmelsene i § 3 kan bare gis dersom det ikke er noen annen tilfredsstillende løsning vurdert i henhold til prinsippet om differensiert forvaltning, jf. § 1.

Forvaltningsforskriften § 3: (Felling for å forhindre skade på bufe og tamrein)
For å forhindre at bjørn, jerv, ulv eller gaupe gjør skade på bufe eller tamrein, kan direktoratet treffe vedtak om felling av eget tiltak eller etter søknad. Fylkesmannen kan på samme vilkår treffe vedtak om felling av gaupe.

Avgjørelsen skal bygge på en helhetsvurdering av skadenes betydning i forhold til behovet for vern av rovviltet, sett i henhold til prinsippet om differensiert forvaltning, jf. § 1. Ved utøvelsen av dette skjønnet skal det særlig tas hensyn til:

a. størrelse og sammensetning av vedkommende rovviltbestand 

b. områdets betydning som beitemark 

c. skadenes omfang og utvikling 

d. potensialet for framtidige skader.

I tillegg, og særlig innenfor nærmere fastsatte kjerneområder eller særskilte forvaltningssoner for rovvilt, skal det legges vekt på om det i stedet kan gjennomføres forebyggende tiltak for å begrense skadene. 

Det vises også til St.meld. nr. 15 (2003-2004) og Innst. S. nr. 174 (2003-2004). 

Politiske og forvaltningsmessige rammevilkår:

Det nasjonale bestandsmålet for jerv er etter behandlingen av St.meld. nr. 15 (2003-2004) fastsatt til 39 årlige ynglinger, jf. Innst. S. nr. 174 (2003-2004). Energi- og miljøkomiteens flertall viser til at Norge etter Bern-konvensjonen har en forpliktelse til å sikre overlevelsen til alle de store rovviltartene i norsk natur, jf. Innst. S. nr. 174 (2003-2004). Forvaltningen skal være differensiert slik at hensynet til vern av rovviltbestandene og hensynet til beitebruk vektlegges forskjellig i ulike områder og for de ulike rovviltarter. Det er likevel et generelt vilkår at tillatelse til felling bare kan gis dersom fellingen ikke vil være skadelig for bestandens overlevelse. 
Nasjonalt overvåkingsprogram for rovvilt har gjort en oppdatert beregning av vinterbestanden av jerv i Norge med grunnlag i gjennomsnittlig antall verifiserte ynglinger av jerv i perioden 2002-2004. Beregningene gir et estimat på ca. 264 individer på landsbasis, hvorav ca. 155 individer i Nord-Norge. I perioden 1995-1997 ble bestanden estimert til ca. 220 individer, hvorav ca. 180 individer i Nord-Norge. Den registrerte økningen i jervebestanden på landsbasis har altså i hovedsak kommet i Sør-Norge, og i 2004 var det for første gang registrert flere ynglinger av jerv i Sør-Norge (26 ynglinger) enn i Nord-Norge (21 ynglinger). 

Direktoratet konstaterer at jervebestanden på landsbasis i dag er over det nasjonale målet som er fastsatt i Innst. S. nr. 174 (2003-2004). De tre siste årene er det registrert 30, 47 og 47 ynglinger av jerv på landsbasis. 

Det nasjonale bestandsmålet for jerv er som nevnt over fastsatt til 39 årlige ynglinger. Fordelingen av det nasjonale målet på de ulike forvaltningsregionene var et av høringstemaene når forskrift om forvaltning av rovvilt ble sendt på høring høsten 2004. De nasjonale bestandsmålene for regionene blir endelig fastsatt i forskriften som trer i kraft 1. april 2005. I høringsutkastet var det foreslått et mål om 10 årlige ynglinger av jerv innenfor region 8, hvorav 3 av ynglingene skal være i Finnmark fylke.

Om fellingsregimene:

Lisensjakta på jerv er motivert ut fra den skade som jerv påfører bufe- og tamreinnæring, og er samtidig et virkemiddel for å begrense veksten og/eller utbredelsen av bestanden. For at den skadereduserende effekten skal være størst mulig er det viktig at lisensjakta i sterk grad styres mot områder med skadeproblemer. Det er lisensjakt som skal være den normale beskatningsformen også i fremtiden for å redusere skade som jerv påfører bufe- og tamreinnæring, jf. St.meld. nr. 15 (2003-2004). Erfaring viser at det er ønskelig å tilrettelegge fellingsregimene på en slik måte at felling i størst mulig grad kan utøves av lokalkjente og lokalt tilknyttede jegere. Det vil imidlertid være tilfeller der lisensjakta ikke gir den ønskede måloppnåelse, og skadefelling vil da være et virkemiddel for å kunne avverge en alvorlig skadesituasjon. 

Felling av jerv utenom lisensjaktperioden kan gjøres ved felling av enkelte individer knyttet til bestemte situasjoner, eller ved uttak av årsunger og evt. også mordyr fra ynglehi. I perioden mars-mai vil uttak av dyr fra ynglehi være den mest målrettede og presise formen for uttak i forhold til målsettingen om skadereduksjon i det gjeldende området, da en med sikkerhet tar ut dyr som har fast tilhold i området. Effekten av felling av enkeltindivider på situasjonen i området vil kunne være mer usikker da en kan felle individer som er på vandring, og følgelig ikke har fast tilhold i skadeområdet. Direktoratet vurderer det imidlertid som hensiktsmessig i dette tilfellet å iverksette felling av enkeltindivider umiddelbart og før yngleregistreringssesongen starter. Dette med bakgrunn i skadesituasjonen i det aktuelle og tilgrensende områder i kommunen de senere år, samt det faktum at det ikke er påvist yngling av jerv innenfor det aktuelle området i nyere tid. 

I henhold til forvaltningsforskriften § 3 skal en avgjørelse om felling bygge på en helhetsvurdering av skadenes betydning i forhold til behovet for vern av rovvilt, sett i henhold til prinsippet om differensiert forvaltning. Av forskriftens formålsbestemmelse følger at forvaltningen skal være differensiert slik at hensynet til vern av rovviltbestandene og hensynet til beitebruk vektlegges forskjellig i ulike områder og for de ulike rovviltarter. Det aktuelle området er et viktig beiteområde for sau, og er også reinbeiteområde. Det har vært betydelige tap av sau og lam til jerv innenfor det aktuelle området over flere år. 
Om bestandssituasjonen og overvåking av jerv i Troms og Finnmark (region 8):

Det er de fire siste årene registrert henholdsvis 12, 10, 11 og 9 ynglinger av jerv innenfor region 8. De fleste av ynglingene er registrert innenfor Troms fylke, henholdsvis 7, 7, 8 og 8. Sammenholdt med annen informasjon om aktivitet av jerv har jervbestanden i Troms vært relativ stabil de senere årene, mens bestanden av jerv i Finnmark er redusert. For regionen som helhet er bestanden på det nivå som er foreslått som nasjonalt bestandsmål for regionen, men for Finnmark er bestanden under bestandsmålet som Stortinget har fastsatt på 3 årlige ynglinger. 

De senere år er det påvist yngling av jerv innenfor Nordreisa kommune i 2004 (to ynglinger) og i 2002 (en yngling), alle i indre områder av Reisadalen. I begynnelsen av mars begynner årets yngleregistrering av jerv, og Statens naturoppsyn vil i dette arbeidet ha spesiell fokus på det aktuelle skadeområdet i ytre deler av kommunen. Dersom det skulle bli påvist yngling av jerv innenfor det aktuelle området denne sesongen vil hiuttak bli vurdert etter en totalvurdering av foreløpige resultater av yngleregistreringene innen regionen, måloppnåelsen i forhold til dette vedtaket samt annen informasjon av betydning for saken.
Konklusjon

På bakgrunn av en helhetsvurdering av situasjonen i det aktuelle området vurderer direktoratet det for forsvarlig å ta ut inntil 2 jerv i området. Et slikt uttak vurderes ikke å være til skade for jervebestandens overlevelse, eller for å komme i konflikt med det nasjonale bestandsmålet for jerv, jf. Innst. S. nr. 174 (2003-2004). Det vises til at det i dette området er gjennomført ”uroprosjekt” som forebyggende tiltak, men at det likevel har vært betydelige jerveskader i området over flere år. Det er ikke felt jerv i dette området under lisensjakta i 2004/2005. Potensialet for framtidige skader på sau i det aktuelle området vurderes for å være betydelig.

Ut fra vurderingene ovenfor, og med hjemmel i viltloven § 12, jf. Forskrift 30. juni 2000 nr. 656 om forvaltning av bjørn, jerv, ulv og gaupe fastsatt ved Kgl. res. 30. juni 2000 § 3 jf. § 2, treffer direktoratet vedtak om felling av inntil 2 jerv innenfor nærmere avgrenset område. Det må tilstrebes å unngå felling av tispe som har ynglet inneværende år.

Dersom yngling påvises i området før evt. felling av enkeltdyr er utført, skal direktoratet v/artsforvaltningsavdelingen varsles for å gjøre en vurdering av om tillatelse til felling av enkeltdyr skal endres til uttak og avliving av årsunge(r) og evt. mordyr fra ynglehi.

Følgende vilkår er knyttet til iverksettelse av fellingstillatelsen:

1. Fellingsområdet er området fra Moskodalen til Oksfjordvatnet i Nordreisa kommune. Den sørlig grensen går fra Moskodalen-Rieppesgaisa-Lulle Albmevarri frem til kommunegrensen til Kvænangen kommune. I øst avgrenses området av kommunegrensen Nordreisa-Kvænangen nordover til Geitfjelltind. Videre trekkes grensen i en rett linje til Vaddas gruver, deretter følger grensen veien fra gruven til Oksfjordvatnet. I nord avgrenses området av E6 og i vest avgrenses området av rv. 865 og E6.

2. Direktoratet for naturforvaltning v/Statens Naturoppsyn er ansvarlig for gjennomføring av fellingsforsøket. Fellingsforsøket gjennomføres i tråd med fastsatt instruks for det statlige fellingslaget ved uttak av vilt.

3. Tillatelsen gjelder i tidsrommet 8. mars 2005 – 18. mars 2005. 

4. Direktoratet for naturforvaltning v/artsforvaltningsavdelingen kan til enhver tid trekke tilbake fellingstillatelsen.

Vedtaket kan påklages til Miljøverndepartementet innen 3 uker, jf. forvaltningsloven §§ 28 og 29. En eventuell klage skal fremsettes for direktoratet, jf. forvaltningsloven § 32.

Med hilsen

Terje Bø
Morten Kjørstad

